VIDEO Târgoviște, oraș închis pentru mitingul PSD / Câteva zeci de protestatari, flancați de forțele de ordine, scandează „PSD, ciuma roșie” / Dragnea: Cel mai mare mut pe care l-a dat politica românească a început să facă gălăgie ca să acopere zornăitul banilor în buzunarele românilor

Municipiul Târgoviște a fost, duminică, un oraș închis pentru desfășurarea mitingului PSD. Polițiști au fost plasați la intrările din oraș și nu au lăsat nicio mașină să intre în municipiu în afara celor care îi aduc pe social-democrați la miting.

De pe scena manifestației electorale, preşedintele PSD, Liviu Dragnea, a susținut că modificările aduse de majoritatea parlamentară legislaţiei din Justiţie au fost făcute pentru a schimba „legile strâmbe” şi pentru ca „în România să fie dreptate şi fiecare om să beneficieze de o justiţie dreaptă”.

De asemenea, Dragnea a mai susținut că președintele Klaus Iohannis „şi ai lui” au început să facă „gălăgie” pentru a acoperi „sunetul creşterii economice”.

Galerie foto de la mitingul PSD de la Târgoviște (Inquam Photos / Octav Ganea):

G4Media.ro a transmis în regim de live text principalele momente și declarații de la mitingul PSD de la Târgoviște:

UPDATE ora 13.20: Liviu Dragnea susține un discurs la mitingul PSD, lansând un atac virulent la adresa președintelui Klaus Iohannis, pe care îl acuză că, împreună cu partidele înființate de securiști, duce un război pentru a pune România la picioarele „stăpânilor lor” și pentru a acoperi sunetul creștererii economice, al „zornăitului banilor în buzunarele românilor”.

Declarațiile lui Liviu Dragnea:

Am venit în fosta capitală cu curaj.

Toți strămoșii noștri s-au bătut pentru acest pământ și pentru ce ne batem și noi azi: pentru demnitate, libertate, mândrie, respect. Chiar dacă armele lor erau mai grele, ale noastre sunt mai ușoare, dar armele adversarilor sunt mult mai periculoase

Cel mai mare mut pe care l-a dat politica românească a început să facă gălăgie. Credeți că Iohannis are vreun proiect de țară, vreun gând bun pentru România?

Ei fac gălăgie pentru a acoperi un sunet care începe să se audă tot mai tare: sunetul creștererii economice, este zornăitul banilor în buzunarele românilor, e mașinăria de guvernare PSD care s-a pus în mișcare

Să mâncăm românește ca să votăm românește

Și Iohannis a realizat ceva în industrie: industria urii, pentru că acest om nu își poate iubi țara

Noi vrem să câștigăm la vot, Iohannis vrea să câștige cu procurorii. Noi mereu vom respecta rezultatului votului, Iohannis va dori să-l răstoarne. Noi guvernăm, Iohannis blochează. PSD construiește, Iohannis și ai lui dărâmă. Noi creștem România, Iohannis o blochează

Tot timpul PSD dă, Iohannis și ai lui ia, au blocat pensii, au tăiat salarii

Nu cumva Iohannis și oamenii lui, acele partide de securiști care îl susțin vor ca această țară să fie slăbită? Pentru că vor să o pună la picioarele stăpânilor lor.

Azi ne confruntăm cu un război securist dus de Iohannis. Nu noi am dorit acest război, dar suntem obligați să-l ducem și să-l câștigăm. Credeți că poate? Ăsta nu poate să țină minte două întrebări: hal de președinte al unei țări, făcea semne să tragă mira. La cine mai venea mira la tv? La Ceaușescu, ne-am întors cu 30 de ani în urmă

Am mărit salariile pentru dascăli, pentru medici și au început medicii să se întoarcă, modernizăm spitale pe care ei le închiseseră, modernizăm mii de școli în România

Nu renunț

Am modificat legi pentru că a trebuit să modificăm legile strâmbe și fiecare să beneficieze de o justiție dreaptă

Am început să demascăm odioasa mașinărie de poliție politică care a fost construită în această țară și care a fost dusă la apogeu de Iohannis și o vom distruge, oameni buni!

Vrem să avem pe mesele noastre hrană sănătoasă, hrană românească, pentru că asta merită România

S-a vorbit mult despre dublul standard: produse bune în vest și produse proaste la noi. Toate multinaționalele care vând produse în România ce au zis: românii sunt proști, pot fi lada de gunoi. Uite că nu mai vrem și de aia am făcut o lege care să-i pedepsească! Nu mai acceptăm să fim batjocoriți! Nu mai acceptăm să fim conduși de rețelele lui Macovei și Iohannis

Pe 26 mai să mergem la vot și să votăm pentru România! Votați PSD! Votul nostru îl dăm pentru a apăra tot ceea ce românii au câștigat până acum

UPDATE ora 13.00: Mitingul PSD a început. În premieră, PSD nu transmite mitingul live pe Facebook. Premierul Viorica Dăncilă nu participă la miting.

Televiziunile Antena 3 și RTV au transmis un fragment din discursul Rovanei Plumb, care a susținut că PSD vrea și poate „să se bată” pentru România în Parlamentul European.

UPDATE ora 12.00: Câteva zeci de protestatari anti-PSD sunt în Târgoviște. Ei sunt flancați de forțele de ordine, astfel încât să nu poată ajunge în apropierea simpatizanților social-democrați și să nu interacționeze cu aceștia.

Protestatarii scandează „PSD, ciuma roșie”.

Municipiul Târgoviște este, duminică, un oraș închis pentru mitingul PSD. Polițiști au fost plasați la intrările din oraș și nu lasă nicio mașină să intre în municipiu în afara celor care îi aduc pe social-democrați la miting.

Accesul în Târgoviște este permis numai pentru simpatizanții PSD, potrivit Epoch Times Romania.

Mitingul este programat să înceapă la ora 12.00, iar la acesta va fi prezent și liderul PSD Liviu Dragnea.

La precedentele mitinguri electorale ale PSD au fost prezenți și protestatari anti-PSD. La ultima acțiune publică a lui Dragnea, la Topoloveni, jandarmii i-au luat cu duba pe cei zece protestatari anti-PSD.

Poliţia Locală Târgovişte a informat că, duminică, între orele 10.00 – 16.00, vor fi închise circulaţiei auto 14 străzi din municipiu, în contextul mitingului electoral al PSD.

„Având în vedere adunarea publică ce se va desfăşura în data de 19.05.2019, Poliţia Locală Târgovişte informează că, pentru realizarea dispozitivului şi asigurarea măsurilor de afluire şi defluire, mai multe străzi vor fi închise circulaţiei rutiere în intervalul orar 10,00 – 16,00. (…) Restricţiile de circulaţie se realizează conform prevederilor art. 5, pct. 7 din OUG 195/2002 republicată. Dispozitivul de protecţie va fi dimensionat în funcţie de numărul de participanţi la această adunare”, precizează Poliţia Locală Târgovişte, citată de Agerpres.

Conform sursei citate, străzile închise sunt: str. Grigore Alexandrescu – integral, str. Col. Băltăreţu – sectorul cuprins între intersecţia cu str. Tudor Vladimirescu şi str. Poet Gr. Alexandrescu, bd. Regele Carol I – sectorul cuprins între bd. I. C. Brătianu şi bd. Mircea cel Bătrân, bd. Mircea cel Bătrân – integral, bd. Libertăţii – integral, str. Stelea – sectorul cuprins între intersecţia cu bd. Libertăţii şi str. Calea Domnească, bd. Independenţei – integral, str. Lt. Stancu Ion – integral, str. Calea Bucureşti – sectorul cuprins între str. Calea Domnească şi str. Calea Ialomiţei, str. Calea Domnească – sectorul cuprins între str. Calea Bucureşti şi intersecţia cu str. Constantin Brâncoveanu, str. Cpt. Andreescu – integral, str. 9 Mai – de la intersecţia cu str. Avram Iancu până la intersecţia cu bd. Independenţei, str. Justiţiei – integral, str. Gimnaziului – integral.

IPJ Dâmboviţa recomandă pentru adunarea publică de la Târgovişte: „Adoptaţi o conduită preventivă! Respectaţi indicaţiile forţelor de ordine din teren. Dacă în preajma dumneavoastră observaţi persoane cu un comportament agresiv, îndepărtaţi-vă de acestea şi informaţi efectivele din dispozitivele de ordine publică. Nu intraţi în discuţii contradictorii! Nu consumaţi băuturi alcoolice, mai ales în locurile publice! Protejaţi-vă bunurile! Nu le lăsaţi nesupravegheate nici măcar pentru câteva secunde!”.

De asemenea, se cere prudenţă la volan când maşina trece pe lângă un grup mai mare de oameni şi să se semnaleze la 112 orice situaţie de urgenţă.

„Dacă poliţiştii sau jandarmii vă cer documentele de identitate, colaboraţi cu aceştia. Activităţile de verificare sunt efectuate pentru siguranţa dumneavoastră. Nu forţaţi barajele impuse de poliţiştii rutieri. Acestea au rolul de a proteja vieţi şi a preveni accidentele de circulaţie. Manifestaţi înţelegere şi respectaţi indicaţiile şi semnalele poliţiştilor cu privire la rutele ocolitoare. Semnalaţi orice situaţie de urgenţă la 112 sau la cel mai apropiat poliţist din teren”, arată IPJ Dâmboviţa.

Un proiect G4Media.ro – Fundația Konrad Adenauer

#MonitorizareEuroparlamentare